ΓΡΑΠΤΗ ΕΡΩΤΗΣΗ E-1452/97 υποβολή: Joaquim Miranda (GUE/NGL) και Sιrgio Ribeiro (GUE/NGL) προς την Επιτροπή (28 Απριλίου 1997)

Θέμα: Εκτιμήσεις και προβλέψεις οικονομικού χαρακτήρα που δημοσιεύει η Επιτροπή

Μόλις δημοσιεύθηκαν στην Πορτογαλία τα οικονομικά στοιχεία, οι εκτιμήσεις και οι προβλέψεις της Επιτροπής για την άνοιξη και το καλοκαίρι 1997.

Ακολουθώντας τον υπέρμετρα αισιόδοξο ρυθμό που υιοθέτησε η Επιτροπή στην Ετήσια Οικονομική Έκθεσή της, γεγονός το οποίο πρόσφατα επισημάνθηκε σε ψήφισμα του Κοινοβουλίου, τα εν λόγω στοιχεία, εκτιμήσεις και προβλέψεις ξεπερνούν την ήδη υπερβολική αισιοδοξία που χαρακτηρίζει τις θέσεις της πορτογαλικής κυβέρνησης. Το γεγονός αυτό προκαλεί έκπληξη διότι ξεπερνά κάθε εύλογη προσπάθεια εκ μέρους της Επιτροπής να δημιουργηθεί ένα κλίμα εμπιστοσύνης που θα δώσει ώθηση στην οικονομία και θα βοηθήσει τις δράσεις που βρίσκονται τώρα σε εξέλιξη. Αποτέλεσμα θα είναι η αναπόφευκτη διόρθωση, προς τα κάτω, των στοιχείων που δημοσιεύονται ως εκτιμήσεις και προβλέψεις και η προσαρμογή τους στα δεδομένα που αργότερα θα προκύψουν στην πραγματικότητα. Τέτοιες αντιφάσεις αποτελούν πάγια τακτική, ενώ τώρα ο κίνδυνος υπονόμευσης είναι ακόμη μεγαλύτερος της αξιοπιστίας.

Θα μπορούσε άραγε η Επιτροπή να αναφέρει ποια είναι η επιστημονική και τεχνική βάση αυτών των στοιχείων, ποιο μοντέλο χρησιμοποιήθηκε και από ποιες πηγές προέρχονται οι πληροφορίες, ποιες αναθεωρήσεις έχουν ήδη πραγματοποιηθεί στις εκτιμήσεις και τις προβλέψεις και, τέλος, μήπως η υπερβολική αισιοδοξία της Επιτροπής πηγάζει από την εκστρατεία υπέρ του Εύρω που βρίσκεται τώρα σε εξέλιξη και η οποία καθορίζει όλες τις ενέργειες της Επιτροπής και ορισμένων κυβερνήσεων, όπως εκείνης της Πορτογαλίας;

Απάντηση του κ. de Silguy εξ ονόματος της Επιτροπής (16 Ιουνίου 1997)

Οι προβλέψεις της Επιτροπής για την άνοιξη του 1997 δημοσιεύθηκαν στις 23 Απριλίου 1997 ((Προγραμματισμός ΙΙ 70/97 )). Στοιχεία που δημοσιεύθηκαν πριν από την ημερομηνία αυτή δεν πρέπει να θεωρούνται μέρος των επισήμων προβλέψεων της Επιτροπής.

Οιπροβλέψεις της Επιτροπής δεν χαρακτηρίζονται από υπερβολική αισιοδοξία. Η ελαφρά ανάκαμψη που προβλέφθηκε το περασμένο φθινόπωρο εξελίχθηκε κατά το δοκούν, ενώ το 1996 παρατηρήθηκε πράγματι στην Κοινότητα η υπολογιζόμενη αύξηση 1,6%, πράγμα που επιβεβαιώνει την πρόβλεψη συγκυριακής ενίσχυσης κατά την εξεταζόμενη περίοδο. Οι προβλέψεις αναθεωρήθηκαν ελαφρά προς τα άνω και ανέρχονται σε 2,4% (έναντι 2,3% σύμφωνα με την πρόβλεψη του φθινοπώρου) για το 1997 και στο 2,8% για το 1998 (αμετάβλητη). Όσον αφορά τα δημόσια οικονομικά, οι προβλέψεις της Επιτροπής θεωρούν δεδομένη την πλήρη εφαρμογή των εξαγγελθέντων δημοσιονομικών μέτρων. Αυτή είναι μία ρεαλιστική υπόθεση, αν ληφθεί υπόψη η αποφασιστικότητα που επέδειξαν οι κυβερνήσεις όσον αφορά τον έλεγχο των ελλειμμάτων.

Όσον αφορά την Πορτογαλία, τα τελευταία δεδομένα φανερώνουν ότι η αύξηση του ΑΕΠ, που το 1996 υπολογιζόταν σε 3,0%, ήταν μεγαλύτερη από εκείνη που ανέμενε η Επιτροπή το περασμένο φθινόπωρο (2,5%) και οι πρόσφατοι δείκτες μαρτυρούν περαιτέρω ενίσχυση καθόλη την περίοδο των προβλέψεων σε 3,2% μέχρι το 1997 (έναντι πρόβλεψης 2,8% το περασμένο φθινόπωρο) και 3,5% μέχρι το 1998 (έναντι 3,2%). Οι τελευταίες προβλέψεις που δημοσίευσε το Διεθνές Νομισματικό Ταμείο είναι ελαφρώς πιο αισιόδοξες. Προβλέπουν ότι η αύξηση στην Πορτογαλία θα φθάσει το 3,3% το 1997, και το 3,5% το 1998. Για το 1997 προβλέπουν πτώση του ελλείμματος στο δημόσιο τομέα στο 2,9% του ΑΕΠ. Οι αντίστοιχες προβλέψεις της Επιτροπής είναι 3,0% για το 1997 και 2,9% για το 1998.

Βάσει της εμπειρίας του παρελθόντος, οι επιδόσεις της Επιτροπής όσον αφορά την ακρίβεια των προβλέψεων είναι ικανοποιητικές συγκρινόμενες με εκείνες άλλων οργανισμών. Επιπλέον, φαίνεται ότι οι αγορές συμφωνούν με την εκτίμηση της Επιτροπής για την ενίσχυση της ανάπτυξης που θα συνοδεύεται από οικονομική και χρηματοπιστωτική σύγκλιση κατά την πορεία προς την οικονομική και νομισματική ένωση (ΟΝΕ) κατάσταση που θα χαρακτηρίζεται από σταθερές τιμές συναλλάγματος, μείωση των διαφορών στις τιμές των επιτοκίων και πληθωρισμό που θα συγκλίνει σε χαμηλά επίπεδα στην Κοινότητα.

Οι προβλέψεις της Επιτροπής πραγματοποιούνται με τη συνήθη διαδικασία. Εξετάζονται οι τάσεις που προκύπτουν από τα καταγεγραμμένα στοιχεία και συντίθεται μία μελλοντική εικόνα μέσω της αξιολόγησης ποικίλων παραγόντων, όπως τα μέτρα κυβερνητικής πολιτικής, οι έρευνες σε επιχειρήσεις και καταναλωτές, και οι αναμενόμενες εξελίξεις στον εξωτερικό χώρο. Ο αντίκτυπος αυτών των ποικίλων παραγόντων μπορεί επιστημονικά να εκτιμηθεί βάσει της εμπειρίας του παρελθόντος, αλλά είναι σαφές ότι μία μελλοντική ανάλυση εμπεριέχει αβεβαιότητα. Έτσι οι προβλέψεις συζητούνται ευρέως εντός της Επιτροπής, καθώς και με εθνικούς εμπειρογνώμονες. Οι τελικές προβλέψεις της Επιτροπής είναι ενδιάμεσες εκτιμήσεις, που βασίζονται στις επικρατούσες συνθήκες. Ασφαλώς, αν αλλάξει κάποια από τις υποθέσεις, λόγου χάρη όσον αφορά την κυβερνητική πολιτική, θα μεταβληθεί και το πιθανό αποτέλεσμα.